Ylioppilaslakki

Ylioppilaslakki (yleiskielessä myös valkolakki) on lakki, jota ylioppilas kantaa tunnuksenaan. Suomalainen kesäylioppilaslakki on valkoinen, mustareunainen ja sitä käyttävät ylioppilaat ylioppilasjuhlassa ja myöhemmin erityisesti vappuna. Suomalaisessa kesäylioppilaslakissa on valkoinen samettipäällinen ja musta samettireunus, kova musta lippa sekä kullanvärinen kokardi.

Suomessa ylioppilaslakki otettiin käyttöön 1810-luvulla ja vakiintui nykyiseen muotoonsa 1870-luvulla. Vuosina 1850–1873 käytössä oli ylioppilasunivormuun kuulunut tummansininen lakki, joka oli muodoltaan myöhemmän kesäylioppilaslakin kanssa pääpiirteissään samankaltainen ja jota käytettiin ympäri vuoden, mutta joka myöhemmin jäi muun univormun ohella käytöstä pois. Tanskassa ja Ruotsissa valkoinen lakki oli yleistynyt jo 1840-luvulta alkaen. Uppsalasta saadun mallin mukaan tilasi joukko Helsingin yliopiston opiskelijoita keväällä 1865 ompelija Maria Grapelta valkoiset lakit, joita vanhoillisemmat nimittivät maitolakeiksi. Suomalaisia erikoisuuksia olivat kokardi ja sininen vuori. Tummansinisen, ylioppilasunivormun lakkia muistuttavan "talviylioppilaslakin" käyttö on yleistynyt Helsingin yliopistossa 2020-luvulta lähtien erityisesti osakuntiin kuuluvien ylioppilaiden keskuudessa.https://www.hs.fi/helsinki/art-2000008316955.html

Ulkomailla, esimerkiksi Virossa ja Saksassa, ylioppilaslakkeja voivat kantaa tunnuksenaan paitsi ylioppilaat yleensä, myös tiettyjen ylioppilasjärjestöjen jäsenet. Tällöin varsinaisen jäsenen lakki on tyypillisesti järjestön tunnusväreissä.

Naisten ylioppilaslakki
Suomen ja Pohjoismaiden ensimmäinen naisylioppilas oli keisarin erikoisluvalla kirjoittanut Maria Tschetschulin. Hän ei saanut ylioppilasjuhlissaan käyttää ylioppilaslakkia, vaan hänen piti tyytyä pelkkään lyyraan, jonka hän oli kiinnittänyt kampauksessaan valkoiseen rusettiin. Hän oli Suomessa vuonna 1870 ensimmäinen nainen, joka pääsi yliopistoon. Hänen jälkeensä seuraava ylioppilaaksi 1873 kirjoittanut nainen Emma Irene  Åström käytti kuitenkin kieltoa uhmaten ylioppilaaksi päästessään lakkia, mitä kuitenkin paheksuttiin eikä hän saanut pitää lakkia ulkona. Naisylioppilaiden yhdistys De Kvinnliga ryhtyi suunnittelemaan naisille omaa ylioppilaslakkia 1890. Malliehdotuksia pyydettiin eri taiteilijoilta ja yhden ehdotuksen lähetti myös Akseli Gallen-Kallela. Olga Andsten oli kuitenkin tehnyt ehdotuksen juna-asemalla näkemästään naisten hatusta ja hänen ehdotuksensa lopulta valittiin. Tämä Suomen ensimmäinen naisten ylioppilaslakki esiteltiin suomen- ja ruotsinkielisissä lehdissä vappuna 1890, ja sitä käytettiin 1890-luvun lopulle saakka. Kun naiset saivat 1897 oikeuden kirjoittautua ylioppilaskuntaan, he saivat samalla oikeuden käyttää samanlaista ylioppilaslakkia kuin miehet.

Yleistä
Valkoista ylioppilaslakkia oli tapana pitää 1950-luvulle asti päässä koko yliopiston kesäloman ajan, vapusta syyskuun loppuun; nykyään lakkia käytetään lähinnä vappuna ja erilaisissa akateemisissa juhlissa. 

Vuoteen 1917 saakka ylioppilastutkinto oli Helsingin yliopiston pääsykoe, jolloin kaikilla lakin käyttäjillä oli ainakin muodollisesti opiskelupaikka Helsingin yliopistossa. Muistona tuosta ajasta kaikkien uusien ylioppilaslakkien kokardina on edelleen Helsingin yliopiston ylioppilaskunnan tunnus, Apollon lyyra. Vuodesta 1919 alkaen lakki on painettu päähän jo koulussa. Monissa yliopistoissa ja korkeakouluissa ylioppilaskunta suosittelee, että opiskelija vaihtaisi lyyran tilalle oman yliopistonsa ylioppilaskunnan kokardin päästyään opiskelemaan yliopistoon.

International Baccalaureate -ylioppilailla on tapana käyttää omaa IB-kirjaimet sisältävää kokardiaan. European Baccalaureate -ylioppilailla on myös tapana käyttää omaa lyyraa, jota ympäröivät seppeleen sijasta Euroopan unionin tähdet. Kuopion yliopiston ylioppilaskunnan tunnus on kokardin sijaan punottu keltamustanauha, joka kulkee lakin kuvun valkoisen osan poikki, ja jonka saa osallistuttuaan sivistykseen vihkimiseen vapun aattona; lakissa pidetään kuitenkin edelleen lyyraa.

1800-luvun loppupuolella kielikysymys jakoi akateemista maailmaa, mikä heijastui myös ylioppilaslakkeihin. Lyyran koolla viestitettiin kantajan kielipoliittista näkemystä: ruotsinkieliset ylioppilaat käyttivät halkaisijaltaan 22 millimetrin lyyraa, maltilliset suomenkieliset 16 mm:n ”puolueetonta” lyyraa, aktiiviset suomenkieliset 14 mm:n ”aitosuomalaista” lyyraa, radikaalit 12 mm:n "kiihkosuomalaista" lyyraa ja kaikkein jyrkimmät 10 mm:n "raivosuomalaista" lyyraa.http://igs.kirjastot.fi/iGS/kysymykset/haku.aspx?word=Lyyra Tämä jako on säilynyt nykypäivään saakka, sillä ruotsinkieliset ylioppilaat käyttävät edelleen 22 mm:n lyyria ja suomenkieliset 16:n ja 14 mm:n lyyria.


Uutena ostetun kesäylioppilaslakin vuori on tyypillisesti Suomen kansallisväreissä. Kansallisväreistä poikkeavalla vuorin värillä viestitään useimmiten joko kieli-identiteettiä tai kuulumista Helsingin yliopiston osakuntaan. Suomenruotsalaisen ylioppilaan ylioppilaslakin vuori voi olla punakeltainen, osakuntalaisen taas osakunnan tunnusväreissä. Talviylioppilaslakit tilataan tyypillisimmin suoraan osakuntavärisellä vuorilla. Lisäksi Helsingin ranskalais-suomalaisen koulun oppilailla suomalaisen ylioppilaslakin vuori on sinivalkopunainen, eli Ranskan trikolorin värinen.


Ylioppilaslakkeja valmistaa Suomessa enää E. J. Wahlman. Syksyyn 2024 asti niitä valmisti myös Fredrikson, jonka omistus siirtyi Tanskaan ja vähän myöhemmin valmistus Liettuaan.Saara Heiskanen, Fredriksonin ylioppilaslakkien valmistus loppuu Suomessa ja siirtyy Liettuaan. Yle.fi, uutiset 13.11.2024, viitattu 13.11.2024. Hyvinkääläinen Laatulakki valmistuttaa lakkeja PakistanissaTarinamme, Laatulakki. Viitattu 13.11.2024..

 Ylioppilaslakki Suomen ulkopuolella 

Yhdysvalloissa on käytössä esimerkiksi musta nelikulmainen tupsullinen lakki, jonka oppilaat saavat high schoolin loppukokeet läpäistyään. 

Ruotsissa käytettävä ylioppilaslakki on likimain yhdenmukainen suomalaisten käyttämien lakkien kanssa, mutta sen vuori on sinikeltainen ja kokardina toimii sinikeltainen ruusuke. 

Tanskalaiset ylioppilaat puolestaan käyttävät lakkia, jossa mustan samettinauhan on korvannut Tanskan värien mukainen punavalkea nauha. Kokardi on kangasta ja siinä on kuvattuna valkea risti punaisella pohjalla.

 Katso myös 
Ammattilakki
Kaksoistutkintolakki
Teekkarilakki
Insinöörilakki
Tohtorinhattu
Merkonomilakki

 Lähteet 

 Aiheesta muualla 

 Jari Eerola: Ylioppilaslakki . Helsingin yliopiston ylioppilaskunta.
 Valkolakin vaiheita, Suomen Kuvalehti, 30.04.1932, nro 18, s. 12, Kansalliskirjaston digitaaliset aineistot
 Ylioppilaslakki Tietosanakirja, osa 10, palsta 1788. Tietosanakirja-osakeyhtiö

Luokka:Opiskelijakulttuuri
Luokka:Yliopisto
Luokka:Oppiarvoon liittyvät päähineet
Luokka:Ylioppilastutkinto
Luokka:Seulonnan keskeiset artikkelit

nl:Calotte